Efter mere end 25 års ansættelse på Vendsyssel Teater blev Michael Simonsen fyret for illoyalitet. Nu vil han have landsretten til at afgøre sagen endeligt.

Michael Simonsen blev fyret fra Vendsyssel Teater i september 2019 efter et interview med avisen NORDJYSKE,  hvori han udtalte kritik af teaterdirektør Lars Sennels - blandt andet i forhold til dennes kone, der var ansat som dramaturg. Derudover kritiserede han andre forhold på teatret. I slutningen af marts afgjorde Retten i Hjørring, at der ikke var tale om en usaglig fyring. - Vi mener, det var i offentlighedens interesse, at der blev gjort opmærksom på de alvorlige samarbejdsproblemer, når teatret ikke selv løste dem. Vores medlem har gjort, hvad han skulle, og det burde aldrig nogensinde have kostet ham jobbet. Derfor anker vi dommen, siger Peter Thyregod, der er regionsformand i Teknisk Landsforbund Nordjylland. Opbakning fra kolleger Michael Simonsen havde været ansat på Vendsyssel Teater i 25 år, da han gik til avisen med sin kritik. Før det havde personalegruppen på teatret sendt et brev til bestyrelsen, hvori der blandt andet stod, at "Michaels bekymringer deles af mange af de ansatte, og derfor vil vi hermed gerne tilkendegive vores fulde opbakning til Michael." - Jeg er meget forundret over, at dommerne fuldstændig har bagatelliseret og tilsidesat mit og mine fire vidners forklaring i retten. Jeg ser frem til at få sagen prøvet i landsretten, siger Michael Simonsen. Hos Vendsyssel Teater vækker det undren, at Michael Simonsen og Teknisk Landsforbund anker byrettens dom. - Jeg har sjældent set så klokkeklar en dom, som byretten afsagde i denne sag, og derfor undrer det mig, at Teknisk Landsforbund ønsker at anke dommen. Vi ser det som en banal afskedigelsessag, men respekterer selvfølgelig, at man har ret til at få prøvet sin sag ved to instanser, siger Henrik Jørgensen, der er formand for Vendsyssel Teaters bestyrelse, til TV2 Nord.